28.05 SAT RAZREDNIKA

Zadatak: Pročitaj priču. Razmisli što bi ti učinio/la u toj situaciji. Što misliš da je ispravno? Ukoliko nisi siguran/na pitaj roditelje/udomitelje/mene.

**Primjer priče:**

Moj dečko Davor i ja završavamo 8. razred, a zajedno smo od 7. razreda. Imamo

slične interese, dobro se slažemo i imamo isto društvo. Jako se volimo i puno vremena provodimo zajedno. Ovoga smo ljeta slučajno i obiteljski ljetovali na istome mjestu.

Davor je uvjeren da ćemo zauvijek ostati zajedno (a i ja tako mislim) i želi da stupimo

u spolni odnos. On misli da je to u redu, ali ja na to nisam spremna. Moje prijateljice

kažu da je Davor fenomenalan tip i da ga nikako ne smijem izgubiti. Ne znam ni sama što učiniti.

**Spolno prenosive bolesti - pročitati**

**Klamidijska infekcija**

Infekcije uzrokovane bakterijom *Chlamydia trachomatis* najčešće su bakterijske

spolno prenosive infekcije, ujedno najpogubnije po ljudsku plodnost. Klamidijska

infekcija osobito je raširena među mladima koji rano započinju spolni život i skloni

su mijenjanju partnera i neupotrebi kondoma.

Problem ove infekcije jest što najčešće ne izaziva nikakve zdravstvene simptome zbog kojih bi se potražila liječnička pomoć. Stoga se naziva i „tihom upalom“, često ostaje neprepoznata i neliječena. Ako ima simptoma, oni se kod muškaraca očituju kao crvenilo, peckanje i pojačani iscjedak iz mokraćne cijevi. U žena su znakovi infekcije nekad vrlo oskudni i zamjećuje se samo pojačani iscjedak, pojačana osjetljivost rodnice te nejasna težina i pritisak u donjem dijelu trbuha.

Neliječena infekcija klamidijom može se proširiti i na druge dijelove spolnog sustava

te uzrokovati ozbiljne posljedice. U žena mogu biti izvanmaternična trudnoća ili

neplodnost te spontani pobačaji, a moguća je i zaraza djeteta tijekom poroda. Kod

muškaraca infekcija može uzrokovati smanjenu plodnost ili neplodnost.

Infekciju klamidijom treba uporno liječiti (antibioticima), a liječiti se moraju i muškarac i žena.

**Genitalni herpes**

Genitalni herpes uzrokuje tip 2 herpes simpleks-virusa. Infekcija se najčešće prenosi

spolnim odnosom sa zaraženom osobom. Primarna infekcija genitalnog herpesa

uglavnom se javlja u adolescenata i mladih odraslih osoba.

Prvi su znakovi bolesti obično bol, pečenje i mjehurići na vanjskim spolnim organima

i okolnom području, pojačani iscjedak iz rodnice žena i mokraćne cijevi muškaraca

te temperatura, glavobolja, bolovi u mišićima i zglobovima. Mjehurići zacjeljuju

nakon 2–4 dana.

Problem kod genitalnog herpesa jest da virus ostaje pritajen u organizmu te je česta

ponovna pojava bolesti.

**Upale rodnice**

Upale rodnice mogu biti izazvane brojnim uzročnicima, a obično je prvi i vodeći

znak infekcije spolnog sustava u žena iscjedak iz rodnice uz manje ili više prisutan

svrbež, osjetljivost i peckanje. Infekcija gljivicom *Candida albicans* može se razviti

nakon uporabe antibiotika, oralnih kontraceptiva ili unutarmaterničnog uloška, a

češća je i u žena sa šećernom bolesti.

Sve upale rodnice mogu se izliječiti odgovarajućim lijekovima. Budući da se prenose

spolnim odnosom, potrebno je liječiti oba partnera.

**Infekcija humanim papiloma-virusom (HPV-infekcija)**

Infekcije humanim papiloma-virusom (HPV) danas su vrlo raširene, a virus se

lako prenosi izravnim kontaktom sa zaraženom kožom ili sluznicom. 30-ak tipova

ovog virusa uzrokuje infekcije genitalnog područja. Razlikuju se niskorizični, koji

uzrokuju stvaranje tzv. spolnih bradavica na genitalnim organima mladića ili djevojke.

Ovisno o broju, veličini i položaju, bradavice mogu izazivati osjećaj boli i peckanja.

Budući da su kondilomi spolno prenosiva infekcija, pri liječenju uvijek treba uzeti u obzir oba partnera.

Ozbiljna posljedica zaraze HPV-om jest činjenica da neki od njegovih tipova mogu

uzrokovati rak (zloćudnu novotvorinu) vrata maternice i drugih dijelova spolnog

sustava. Nasreću sama infekcija HPV-om ne mora značiti da će se razviti rak.

Rizični čimbenici za ostajanje virusa u organizmu, što povećava mogućnost nastanka

raka vrata maternice, su rani početak spolne aktivnosti, velik broj spolnih partnera

te veza s partnerima koji su i sami promiskuitetni.

Zbog nedvojbene povezanosti s mogućnošću razvoja raka vrata maternice

znanstvenici su razvili cjepivo kojim se sprječavaju infekcije.

Osim cijepljenja za prevenciju HPV-infekcija važni su redoviti ginekološki pregledi

(barem jednom godišnje) te odgovorno spolno ponašanje (higijena, izbjegavanje

promiskuiteta, redovita uporaba kondoma).

***HIV-bolest ili AIDS***

AIDS ili SIDA dugotrajna je zarazna bolest koju ulaskom u krvotok uzrokuje HIV,

Oštećujući imunološki sustav u zaraženih. HIV se prenosi: spolnim odnosom sa

zaraženom osobom, kontaktom s krvlju zaražene osobe (npr. zajedničkim

korištenjem igala i šprica kod intravenskog uzimanja droge) te prijenosom od

zaražene majke na dijete tijekom trudnoće i poroda.

AIDS je kasna faza zaraze HIV-om i neizlječiva je bolest protiv koje za sada ne postoji lijek ili cjepivo.

U prvoj fazi kada je osoba zaražena, a nema simptome bolesti, ona može širiti infekciju jednim od navedenih putova prijenosa.

Spolni kontakti (vaginalni, analni, oralni) najčešći su put širenja HIV-a, stoga je

važna redovita i pravilna uporaba kondoma pri svakom spolnom odnosu. Socijalni

kontakti kao rukovanje, boravak u istoj prostoriji, dodirivanje istih predmeta i slično,

nisu putovi širenja bolesti.

**Gonoreja (triper, kapavac)**

Uzročnik je gonoreje bakterija gonokok. Prvi su simptomi u muškaraca učestalo

mokrenje, uz bol i pečenje, a nakon nekoliko dana iz spolovila se pojavljuje

gusti gnojni iscjedak. Gonoreja u žene počinje upalom u vratu maternice i može

se proširiti i na jajovode. Poteškoće mogu biti slabije izražene, a upala može duže

potrajati.

Upala jajovoda može uzrokovati njihovu potpunu neprohodnost, posljedica može

biti i neplodnost žene. Menstruacije postaju nepravilne, bolne i obilne.

Gonoreja se može potpuno izliječiti antibioticima. Liječiti se moraju oba partnera,

do potpunog izlječenja suzdržavati se od spolnih odnosa, ili pri svakom spolnom

odnosu koristiti kondom.